陈郁
赋薛侯
薛侯俊健如生猱，不识中原生土豪。
蛇矛丈八常在手，骆马蕃鞍云锦袍。
往属嫖姚探虎穴，狐鸣萧萧风立发。
短鞯淋血斩将归，夜斩坚冰濡马渴。
中都久住武城坊，屋头养骆如养羊。
枯萁不饱篱壁尽，狭巷怒蹄盆盎伤。
只今栖栖守环堵，五月樵风吹宿莽。
千金夜出酬市儿，客帐书眠听戏鼓。
边人视死亦寻常，笑里辞家登战场。
铨劳定次屈壮士，两眼荧荧收泪光。
齿坚食肉何曾老，骑马身轻飞一鸟。
焉知不将万人行，横槊秋风贺兰道。